CELEX: 62020TN0737
Language: mt
Date: 2020-12-16 00:00:00
Title: Kawża T-737/20: Rikors ippreżentat fis-16 ta’ Diċembru 2020 – Ryanair vs Il-Kummissjoni

15.2.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 53/50
            
         
      Rikors ippreżentat fis-16 ta’ Diċembru 2020 – Ryanair vs Il-Kummissjoni
      (Kawża T-737/20)
      (2021/C 53/66)
      Lingwa tal-kawża: l-Ingliż
      
         Partijiet
      
      
         Rikorrent: Ryanair DAC (Swords, l-Irlanda) (rappreżentanti: E. Vahida, F. Laprévote, V. Blanc, S. Rating u I. Metaxas-Maranghidis, avukati)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kummissjoni Ewropea (UE) tat-3 ta’ Lulju 2020 dwar Għajnuna mill-Istat SA.56943 (2020/N) – il-Latvija – COVID-19: Rikapitalizzazzjoni ta’ airBaltic (1); u
               
            
                  —
               
               
                  tikkundanna lill-Kummissjoni Ewropea għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka erba’ motivi.
      
                  1.
               
               
                  L-ewwel motiv ibbażat fuq applikazzjoni żbaljata, mill-Kummissjoni Ewropea tal-Artikolu 107(3)(b) TFUE u tal-Komunikazzjoni – Qafas Temporanju għal Miżuri ta’ Għajnuna mill-Istat biex Jingħata Sostenn lill-Ekonomija Matul it-Tifqigħa Preżenti tal-COVID-19, u fuq żball manifest ta’ evalwazzjoni, mill-istess Kummissjoni, billi kkonstatat li l-għajnuna tindirizza perturbazzjoni serja fl-ekonomija Latvjana, li airBaltic hija eliġibbli għal għajnuna, u li l-kundizzjonijiet dwar distorsjonijiet tal-kompetizzjoni, dwar ħruġ tal-Istat u dwar ristrutturar kienu ssodisfatti, billi kisret l-obbligu tagħha li tiżen l-effetti pożittivi tal-għajnuna mal-effetti negattivi fuq il-kundizzjonijiet tas-suq u ż-żamma ta’ kompetizzjoni mingħajr distorsjoni (jiġifieri t-“test ta’ bbilanċjar”), u billi kkonstatat li airBaltic ma kellhiex setgħa sinjifikattiva fis-suq.
               
            
                  2.
               
               
                  It-tieni motiv ibbażat fuq ksur, mid-deċiżjoni tal-Kummissjoni, ta’ dispożizzjonijiet speċifiċi tat-TFUE u ta’ prinċipji ġenerali tad-dritt tal-Unjoni li ssostanzjaw il-liberalizzazzjoni tat-trasport bl-ajru fl-Unjoni sa mill-aħħar tas-snin tmenin (jiġifieri nondiskriminazzjoni, libertà li jiġu pprovduti servizzi u libertà ta’ stabbiliment).
               
            
                  3.
               
               
                  It-tielet motiv ibbażat fuq nuqqas li jingħata bidu għal proċedura ta’ investigazzjoni formali, mill-Kummissjoni Ewropea, minkejja diffikultajiet serji u fuq ksur tad-drittijiet proċedurali tar-rikorrenti mill-istess Kummissjoni.
               
            
                  4.
               
               
                  Ir-raba’ motiv ibbażat fuq ksur tal-obbligu ta’ motivazzjoni mill-Kummissjoni Ewropea.
               
            
         (1)  ĠU 2020, C 346/1, p. 2